Alpinistul și activistul Alex Găvan (42 de ani) a fost agresat, vineri, în cartierul în care locuieşte, Paradisul Verde din Corbeanca (Ilfov). Alex Găvan, fondator al platformei civice „Împreună Pentru Centura Verde” a sesizat o bătaie între doi tineri, în timp ce se plimba cu bicicleta.
Alex Găvan povestește că s-a oprit şi a încercat să-i potolească pe recalcitranţi, explicându-le pe un ton calm că spaţiul public nu este un loc pentru a rezolva conflicte.
În scurt timp, disputa a escaladat iar Alex Găvan a fost scuipat, înjurat și lovit peste telefonul mobil.
“Tocmai ce ieșisem cu bicicleta din Paradisul Verde într-una din turele mele în pădurea din apropiere și așteptam un prieten împreună cu care să merg. Eram la vreo 30 de metri de un mic parculet creat special pentru adolescenții din cartier, parculet pentru a cărui înființare am votat la adunarea proprietarilor și care a fost făcut și din banii mei. Am auzit dinspre parc urlete și zgomote de bătaie ca și cum cineva avea nevoie de ajutor. Mai departe, imaginile vorbesc de la sine”.
Alex Găvan mai spune că incidentul a avut loc lângă postul de pază din Paradisul Verde, iar persoana aflată în tură nu a intervenit în niciun fel, spunând că „așa ceva se întâmplă în fiecare seară”.
“Și dumnealui tot din banii cartierului este plătit, implicit și din ai mei. Dar iarăși, imaginile vorbesc de la sine. Lipsa lui totală de implicare, când el avea datoria sa intervină din primul moment, este ceea ce mă sperie, într-un fel, mai mult decât atitudinea copilului”.
Alex Găvan a mai spus că astfel de incidente pot duce la tragedii precum cazul de la 2 Mai. Pe de altă parte acesta a precizat că nu va depune plângere penală împotriva agresorilor, pentru că aceștia nu trebuie judecați, ci ajutați:
“Genul de incident precum cel din această seară este cel care, în final, poate conduce la tragedii precum cea de la 2 mai.
Am fost îndemnat de mai multă lume să depun plângere la poliție împotriva acelui copil. Nu voi face asta. Cred că el are nevoie de multă, multă iubire și acceptare și conținere și înțelegere, nu de plângeri la poliție. Acest copil nu trebuie judecat, ci ajutat. Dintr-un punct de vedere, el este o oglindă a societatii noastre, la care fiecare dintre noi contribuim. Îndemn toți părinții din această țară să își iubească copiii și să le arate asta într-un fel în care, în fiecare zi, aceștia să onoreze fiecare ființă vie și să sărbătorească Viața. Pentru că Viața este un miracol și o binecuvântare”, a spus Alex Găvan, alpinist, conservaționist și fondator Platforma Civică Împreună pentru Centura Verde.